Document ID: 31987R4160

Komisjoni määrus (EMÜ) nr 4160/87,
29. detsember 1987,
millega muudetakse nõukogu määrusi (EMÜ) nr 391/68 ja nr 2764/75 seoses kaupade koondnomenklatuuri kehtestamisega
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, [1] muudetud määrusega (EMÜ) nr 3985/87, [2] eriti selle artikli 15 lõike 1 teist lõiku,
võttes arvesse nõukogu 29. oktoobri 1975. aasta määrust (EMÜ) nr 2759/75 sealihaturu ühise korralduse kohta, [3] viimati muudetud määrusega (EMÜ) nr 3906/87, [4] eriti selle artikli 4 lõiget 6,
ning arvestades, et:
määrusega (EMÜ) nr 2658/87 on alates 1. jaanuarist 1988 kehtestatud kaupade kirjeldamise ja kodeerimise harmoneeritud süsteemil põhinev kaupade koondnomenklatuur, mis vastab nii ühise tollitariifistiku kui ühenduse väliskaubandusstatistika nõuetele;
komisjoni 1. aprilli 1968. aasta määrust (EMÜ) nr 391/68, millega sätestatakse sealiha sekkumiskokkuostu üksikasjalikud eeskirjad, [5] viimati muudetud määrusega (EMÜ) nr 912/71, [6] ja nõukogu 29. oktoobri 1975. aasta määrust (EMÜ) nr 2764/75, milles sätestatakse searümpade impordimaksu osa arvutamise eeskirjad, [7] viimati muudetud määrusega (EMÜ) nr 1475/86, [8] tuleb kohandada, et võtta arvesse harmoneeritud süsteemil põhineva uue kaupade koondnomenklatuuri kasutamist;
käesoleva määrusega ettenähtud meetmed on kooskõlas sealihaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 391/68 lisa asendatakse käesoleva määruse lisaga.
Artikkel 2
Määruse (EMÜ) nr 2764/75 artikkel 3a asendatakse järgmisega:
"Artikkel 3a
Searümpadena käsitatakse kodusigade rümpasid või poolrümpasid, mis on veretustatud ja millest on eemaldatud siseelundid, harjased ja sõrad. Poolrümbad saadakse tervete rümpade jagamisel piki kaela-, rinna-, nimme- ja ristluulülide keskjoont, rinnaku ning vaagnaliidese keskjoont. Nimetatud rümbad ja poolrümbad võivad olla pea, jalgade, neerurasva, neerude, saba ja vahelihasega või ilma. Poolrümbad võivad olla seljaaju, peaaju ja keelega või ilma. Emiste rümbad ja poolrümbad võivad olla nisadega (piimanäärmed) või ilma."
Artikkel 3
Käesolev määrus jõustub 1. jaanuaril 1988.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. detsember 1987

Labels: 3
15
17